CELEX: 32013R1364
Language: sk
Date: 2013-12-17 00:00:00
Title: Vykonávacie nariadenie Komisie (EÚ) č. 1364/2013 zo 17. decembra 2013 , ktorým sa mení nariadenie Komisie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007, pokiaľ ide o využívanie neekologických mladých jedincov akvakultúry a semena neekologických ulitníkov v ekologickej akvakultúre

19.12.2013   
            
            
               SK
            
            
               Úradný vestník Európskej únie
            
            
               L 343/29
            
         VYKONÁVACIE NARIADENIE KOMISIE (EÚ) č. 1364/2013
   zo 17. decembra 2013,
   ktorým sa mení nariadenie Komisie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007, pokiaľ ide o využívanie neekologických mladých jedincov akvakultúry a semena neekologických ulitníkov v ekologickej akvakultúre
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 13 ods. 3, článok 15 ods. 2 a článok 40,
   keďže:
   
               (1)
            
            
               V nariadení Rady (ES) č. 834/2007 sa stanovujú základné požiadavky na ekologickú výrobu morských rias a živočíchov akvakultúry. Podrobné pravidlá vykonávania týchto požiadaviek sú stanovené v nariadení Komisie (ES) č. 889/2008 (2).
            
         
               (2)
            
            
               Niektoré členské štáty predložili v období od novembra 2012 do apríla 2013 žiadosti o revíziu pravidiel týkajúcich sa výrobkov, látok a techník, ktoré je možné používať pri ekologickej výrobe v oblasti akvakultúry. Tieto žiadosti má preskúmať expertná skupina pre technické poradenstvo v oblasti ekologickej výroby zriadená rozhodnutím Komisie (ES) č. 2009/427 (3). Komisia plánuje na základe tohto preskúmania zvážiť, či bude v roku 2014 potrebná revízia týchto pravidiel.
            
         
               (3)
            
            
               V niektorých žiadostiach bolo uvedené, že na trhu panuje nedostatočná dostupnosť ekologických mladých jedincov a semena ekologických ulitníkov, ktorá je potrebná na to, aby boli splnené požiadavky článkov 25e a 25o nariadenia Komisie (ES) č. 889/2008.
            
         
               (4)
            
            
               Keďže ekologické mladé jedince a semeno ekologických ulitníkov zatiaľ nie sú dostupné v dostatočných množstvách, s cieľom umožniť kontinuitu, predísť narušeniu ekologickej výroby v oblasti akvakultúry v Únii a poskytnúť trhu s ekologickými mladými jedincami a semenom ekologických ulitníkov čas na ďalší rozvoj, je opodstatnené až do vydania odporúčania expertov odložiť uplatňovanie 50 % stanovených v článku 25e ods. 3 a v článku 25o ods. 1 treťom pododseku nariadenia Komisie (ES) č. 889/2008 o jeden rok, a to do 31. decembra 2014.
            
         
               (5)
            
            
               Nariadenie Komisie (ES) č. 889/2008 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom regulačného výboru pre ekologickú výrobu,
            
         PRIJALA TOTO NARIADENIE:
   Článok 1
   Nariadenie Komisie (ES) č. 889/2008 sa mení takto:
   
               1.
            
            
               V článku 25e sa odsek 3 nahrádza takto:
               „3.   Maximálny podiel neekologických mladých jedincov akvakultúry prinesených do podniku môže byť počnúc 31. decembrom 2011 vo výške 80 %, počnúc 31. decembrom 2014 vo výške 50 % a počnúc 31. decembrom 2015 vo výške 0 %.“
            
         
               2.
            
            
               V článku 25o ods. 1 sa tretí pododsek nahrádza takto:
               „Maximálny podiel semena z liahní neekologických ulitníkov, ktoré možno uplatniť v ekologických produkčných jednotkách, je počnúc 31. decembrom 2011 vo výške 80 %, počnúc 31. decembrom 2014 vo výške 50 % a počnúc 31. decembrom 2015 vo výške 0 %.“
            
         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 31. decembra 2013.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. decembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 189, 20.7.2007, s. 1.
   
      (2)  Nariadenie Komisie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1).
   
      (3)  Rozhodnutie Komisie (ES) č. 2009/427 z 3. júna 2009, ktorým sa zriaďuje expertná skupina pre technické poradenstvo v oblasti ekologickej výroby (Ú. v. EÚ L 139, 5.6.2009, s. 22).